b'\n_START_ARTICLE_\nLiugolio tirpalas\n_START_PARAGRAPH_\nLiugolio tirpalas\xc2\xa0\xe2\x80\x93 jodo ir kalio jodido vandeninis tirpalas, sukurtas 1829\xc2\xa0m. ir pavadintas jo k\xc5\xabr\xc4\x97jo pranc\xc5\xabz\xc5\xb3 gydytojo Liugiolio (J.G. A. Lugol) vardu. Tirpalas da\xc5\xbenai naudojamas kaip antiseptikas ir dezinfektantas (pvz., prireikus dezinfekuoti geriam\xc4\x85 vanden\xc4\xaf). Taip pat j\xc4\xaf naudoja kaip reagent\xc4\x85 krakmolui aptikti, kai kuriuose laboratoriniuose testuose. Retkar\xc4\x8diais naudojamas kaip papildas, kaip jodo \xc5\xa1altinis, kai \xc5\xa1io organizme stinga. \xc5\xa0iam tikslui geriau naudoti kalio jodido tirpal\xc4\x85, nes elementinis jodas yra toksi\xc5\xa1kesnis.\n_START_SECTION_\nRecept\xc5\xabra ir gaminimas\n_START_PARAGRAPH_\nLiugolio tirpal\xc4\x85 sudaro 5 g jodo (I\xe2\x82\x82) ir 10 g kalio jodido (KI), i\xc5\xa1tirpint\xc5\xb3 85 ml distiliuoto vandens. Taip gaunamas rudas tirpalas, kuriame jodo koncentracija lygi 130 mg/ml. Kalio jodidas elementiniam jodui suteikia tirpumo vandenyje, nes susidaro I\xe2\x82\x83\xe2\x81\xbb jonas._NEWLINE_Liugolio tirpalas skiriasi nuo jodo tinkt\xc5\xabros, kuri yra elementinio jodo tirpalas spirite. Liugolio tirpale spirito n\xc4\x97ra._NEWLINE_Liugolio tirpal\xc4\x85 dar vadina IKI (Iodum + Kalium Iodidum)._NEWLINE_Liugolio galima nusipirkti vaistin\xc4\x97se, kurios turi leidim\xc4\x85 j\xc4\xaf gaminti ir pardavin\xc4\x97ti.\n_START_SECTION_\nGlicerininis Liugolio tirpalas\n_START_PARAGRAPH_\nKitas Liugolio tirpalo variantas yra Liugolio glicerininis tirpalas (lot. Solutio Lugoli cum Glycerino). J\xc4\xaf sudaro 1 dalis jodo, 2 dalys kalio jodido, 94 dalys glicerino ir 3 dalys vandens.\n_START_SECTION_\nReagentas\n_START_PARAGRAPH_\nLiugolio tirpalas naudojamas kaip krakmolo indikatorius. Reaguodamas su krakmolu jis nusida\xc5\xbeo tamsiai m\xc4\x97lynai/juodai. Liugolio tirpalo elementinis jodas nuda\xc5\xbeo krakmol\xc4\x85 s\xc4\x85veikaudamas su polisacharido grandine._NEWLINE__NEWLINE_Liugolio tirpalas netinka aptikti tokius paprastus monoscharidus kaip gliukoz\xc4\x97 ar fruktoz\xc4\x97._NEWLINE_Mikrobiologijoje ir histologijoje Liugolio tirpal\xc4\x85 naudoja mikroorganizmams (pvz., bakterijoms Gramo b\xc5\xabdu) ir audiniams da\xc5\xbeyti._NEWLINE_Kai kuri\xc5\xb3 amiloidozi\xc5\xb3 atveju krakmoli\xc5\xa1kos sankaupos gali b\xc5\xabti tokios gausios, kad Liugolio krakmolo reakcija irgi smarkiai nuda\xc5\xbeo pa\xc5\xbeeistus organus._NEWLINE_Liugol\xc4\xaf gali naudoti kaip l\xc4\x85steli\xc5\xb3 da\xc5\xbeus, kurie pary\xc5\xa1kina l\xc4\x85steli\xc5\xb3 branduolius ir u\xc5\xbekonservuoja fitoplanktono m\xc4\x97ginius._NEWLINE_Tiriant organizm\xc4\x85 kolposkopijos b\xc5\xabdu Liugolio tirpalu da\xc5\xbeo mak\xc5\xa1t\xc4\xaf ir gimdos kaklel\xc4\xaf. Normal\xc5\xabs mak\xc5\xa1ties audiniai nuo Liugolio tirpalo paruduoja d\xc4\x97l didelio glikogeno kiekio, o v\xc4\x97\xc5\xbeiu \xc4\xaftariami audiniai nesida\xc5\xbeo ir b\xc5\xabna bly\xc5\xa1kesni negu gretimi supantys audiniai. Tuomet atliekama \xc4\xaftartino audinio biopsija. Toks tyrimas vadinamas Schiller\xe2\x80\x99io testu.\n_START_SECTION_\nVaistas\n_START_PARAGRAPH_\nLiugolio tirpalas gali b\xc5\xabti naudojamas kaip oksiduojantis sterilizantas. \xc5\xa0iuo tirpalu rykl\xc4\x97s ir/ar tonzili\xc5\xb3 u\xc5\xbedegimo atveju tepa gleivin\xc4\x99, nes tirpalas veikia kaip antimikrobinis preparatas._NEWLINE_Liugolio tirpalo naudojimas kaip i\xc5\xa1orinio vaisto turi nepageidaujam\xc5\xb3 savybi\xc5\xb3\xc2\xa0\xe2\x80\x93 jis kei\xc4\x8dia odos spalv\xc4\x85 ir gali sukelti rand\xc4\x97jim\xc4\x85. Vienas b\xc5\xabdas to i\xc5\xa1vengti\xc2\xa0\xe2\x80\x93 v\xc4\x97liau nuplauti jod\xc4\x85 70\xc2\xa0% etanoliu._NEWLINE_Liugolio tirpal\xc4\x85 da\xc5\xbenai naudodavo podagrai gydyti. J\xc4\xaf pla\xc4\x8diai naudodavo medicinoje \xc4\xafvairioms sveikatos problemoms gydyti. Iki 2007\xc2\xa0m. JAV Liugolio tirpalas buvo laisvai pardavin\xc4\x97jamas kaip bendros paskirties reagentas, antispetikas, konservantas ir medicinos bei veterinarijos medikamentas. Nuo 2007\xc2\xa0m. rugpj\xc5\xab\xc4\x8dio 1 d. visi jodo tirpalai, turintys daugiau kaip 2,2\xc2\xa0% jodo, papuol\xc4\x97 \xc4\xaf narkotik\xc5\xb3 gamybos pirmtak\xc5\xb3 s\xc4\x85ra\xc5\xa1\xc4\x85, nes gali b\xc5\xabti panaudoti neteis\xc4\x97tai metamfetamino sintezei. Buteliukai su ma\xc5\xbeiau kaip 30 ml Liugolio tirpalo parduodami laisvai.'